РЕГЛАМЕНТ (ЕО) № 1254/2008 НА КОМИСИЯТА
от 15 декември 2008 година
за изменение на Регламент (ЕО) № 889/2008 за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 20, параграф 3, член 21, параграф 2, член 22, параграф 2 и член 38, буква а) от него,
като има предвид, че:
(1)
Регламент (ЕО) № 834/2007, и по-специално член 20 от него излага основните изисквания за производството на биологични дрожди. Следва да се посочат подробни правила за прилагането на тези изисквания в Регламент (ЕО) № 889/2008 на Комисията (2).
(2)
Тъй като следва да бъдат въведени разпоредби за производството на биологични дрожди, Регламент (ЕО) № 889/2008 следва да обхване също и дрождите, използвани за храна и фураж.
(3)
С оглед да се подпомогнат земеделските производители, развиващи биологично земеделие, при осигуряването на подходящо снабдяване с фураж за техните животни и да се улесни преходът към биологични площи, за да се удовлетвори нарастващото потребителско търсене на биологични продукти, е целесъобразно да се позволи употребата на фуражи, произведени при преход към биологично производство в собственото стопанство на земеделския производител, като техният дял във фуражната дажба на отглежданите по биологичен начин животни може да достигне до 100 %.
(4)
Съгласно приложение VI, част Б към Регламент (ЕИО) № 2092/91 на Съвета (3) е разрешено да се използват само ензими, нормално използвани като технологични спомагателни вещества при биологичната преработка, а ензими, използвани като хранителни добавки, би следвало да бъдат в списъка на разрешени хранителни добавки от приложение VI, част А, буква А.1 към посочения регламент. Необходимо е тази разпоредба отново да се въведе при новите правила за прилагане.
(5)
Тъй като дрождите не се смятат за земеделски продукт по смисъла на член 32, параграф 3 от Договора и с цел да се позволи етикетирането на биологични дрожди като биологични, необходимо е да се измени разпоредбата относно изчисляването на съставките. Въпреки това изчисляването на дрождите и продуктите от дрожди като земеделски съставки трябва да стане задължително от 31 декември 2013 г. Този период е необходим за приспособяването на промишлеността.
(6)
Тъй като декоративното оцветяване на варени яйца е традиционно в някои региони на Европейския съюз в определен период от годината, а освен това яйцата биологично производство също могат да бъдат боядисвани и пускани на пазара, някои държави-членки подадоха искане да се разрешат оцветители за тази цел, при което група независими експерти проведе изследване на определени оцветители и различни други вещества за дезинфекция и консервиране на варени яйца (4) и стигна до заключението, че могат да бъдат разрешени голям брой естествени оцветители, както и временно разрешени синтетични форми на железни оксиди и железни хидроксиди. Като се има предвид местният и сезонен характер на продукцията, уместно е да се даде на компетентните органи възможността да дават съответните разрешения.
(7)
Както се препоръчва от групата за биологични дрожди (5), следва да се разрешат няколко продукта и вещества, които са необходими за производството на биологични дрожди и смески от дрожди и формулации съгласно член 21 от Регламент (ЕО) № 834/2007. В член 20 от този регламент се предвижда, че за производството на биологични дрожди се използват само субстрати, произведени по биологичен начин, а биологичните дрожди не следва да присъстват в биологични храни или фуражи едновременно с небиологични дрожди. Въпреки това групата експерти препоръчва в своите заключения от 10 юли 2008 г. временно да се позволи употребата на 5 % екстракт от небиологични дрожди до появяването на екстракт от биологични дрожди, като допълнителен субстрат за производството на биологични дрожди като източник на азот, фосфор, витамини и минерали. Съгласно правилата за гъвкавост, посочени в член 22, параграф 2, буква д) от споменатия регламент, следва да се разреши употребата на 5 % екстракт от небиологични дрожди за производството на биологични дрожди.
(8)
Регламент (ЕО) № 889/2008 следва да бъде съответно изменен.
(9)
Измененията следва да се прилагат от датата на прилагане на Регламент (ЕО) № 889/2008.
(10)
Мерките, предвидени в настоящия регламент, са в съответствие със становището на регулаторния Комитет по биологично производство,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 889/2008 се изменя, както следва:
1.
В член 1, параграф 2 буква г) се заличава.
2.
В член 21 параграф 1 се заменя със следния текст:
„1. Средно до 30 % от фуражната смес за дажбите могат да бъдат фураж, произведен в преход към биологично производство. Когато фуражът, произведен в преход към биологично производство, произхожда от единица на самото стопанство, този процент може да бъде увеличен до 100 %.“
3.
Член 27 се изменя, както следва:
а)
в параграф 1, буква б) се добавя следното изречение:
„Въпреки това ензимите, използвани като хранителни добавки, трябва да бъдат изброени в приложение VIII, раздел А.“;
б)
в параграф 2 се добавя следната буква в):
„в)
дрожди и продукти от дрожди следва да се изчисляват като съставки със земеделски произход от 31 декември 2013 г.“;
в)
добавя се следният параграф 4:
„4. За традиционното декоративно оцветяване на черупката на варени яйца, произведени с намерението да бъдат пласирани на пазара в определен период от годината, компетентният орган може да разреши, за посочения по-горе период, употребата на естествени оцветители и естествени гланциращи вещества. Разрешението може да включва синтетични видове железни оксиди и железни хидроксиди до 31 декември 2013 г. За това разрешение се нотифицират Комисията и държавите-членки.“
4.
Добавя се следният член 27а:
„Член 27а
За целите на прилагането на член 20, параграф 1 от Регламент (ЕО) № 834/2007 при производството, смесите и формулациите от дрожди могат да бъдат използвани следните вещества:
а)
вещества, които са изброени в приложение VIII, раздел В към настоящия регламент;
б)
продукти и вещества, посочени в член 27, параграф 1, букви б) и д) от настоящия регламент.“
5.
В глава 6, дял II се създава следният раздел 3а:
„Раздел 3а
Изключения от разпоредбите за производството, свързани с употребата на определени продукти и вещества при преработването в съответствие с член 22, параграф 2, буква д) от Регламент (ЕО) № 834/2007
Член 46а
Добавяне на екстракт от небиологични дрожди
Когато се прилагат условията, изложени в член 22, параграф 2, буква д) от Регламент (ЕО) № 834/2007, добавянето на до 5 % екстракт от небиологични дрожди или автолизат (изчислени като сухо вещество) е позволено за производството на органични дрожди, в случай че операторите не могат да получат екстракт от биологични дрожди или автолизат от биологично производство.
Наличността на екстракт от биологични дрожди или автолизат се преразглежда преди 31 декември 2013 г. с оглед оттеглянето на тази разпоредба.“
6.
Приложение VIII се изменя в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 декември 2008 година.